Øyvind Trondsen (54) fra Straumsbukta i Tromsø er blant landets aller flinkeste til med gjeterhunder. Sammen med border collie-tispene Maja og Jill er han på full fart mot neste års VM i Storbritannia.
- Jeg er helt sikker på at Maja kommer med. Nå er det NM til helga og jeg satser på å forbedre resultatet med Jill. Å komme til VM med to hunder hadde vært råbra.
Trondsen er sauebonde til daglig og trener hele tida sammen hundene og villsauene hans.
- Jeg har drevet med gjeting i nesten 30 år og med hund like lenge. I dag er jeg avdelingsleder for Oslo Hundeskole, avdeling Tromsø. Jeg flyttet hit for åtte år siden.
Og arbeidsverktøyet har han alltid med seg. For kommunikasjonen med hunden er utelukkende gjennom plystrelyder.
- Jeg bruker fingrene når jeg plystrer. Jeg er vel den neste i nord som gjør det. De andre bruker spesielle gjeterfløyter.
- Hvorfor bruker du fingrene?
- Jeg lært det som guttunge, jeg plystret etter jentene, ler Trondsen.
- Hvor mange plystrelyder kan du?
- Vi plystrer for alt. Hvor fort hunden skal gå, hvilken retning...
- Kan du banne også med plystrelyder?
-- Ja, hehe, det vil si, vi kan kjefte.
Og plystringa skal nå langt. I finalen i VM er hunden på det meste fra 600-900 meter unna når den er fremme ved saueflokken som så skal gjetes tilbake i en bestemt rute gjennom porter, i riktig retning og riktig fart før hunden skal skille ut umerkede fra merkede sauer i en delering som har en diameter på 40 meter. Forskjellen fra finale til innledende runde er avstanden og antall flokker. I innledende runde er det en sauflokk på fem dyr som skal gjestes tilbake fra 350 meters avstand. I finalen er det to flokker på til sammen 20 dyr fra 600-900 meters avstand.
- Hvem er det som er stjerna her?
- Det er definitivt hunden. Vi forteller den bare hva den skal gjøre.
Trondsen har mange ganger vært uttatt til internasjonale mesterskap, men har måtte melde forfall de to siste gangene. Men denne gangen skal han til VM. Helt fra Straumsbukta. Men først er det NM for gjeterhunder som arrangeres på Voss førstkommende helg.Der stiller de 90 beste hundene fra hele landet. Troms fylke har en kvote på 5 hunder. Fra Troms reiser foruten Øyvind med Jill og Maja, Ester Nordby (Kattfjorden) med Irva, Hans-Inge Mortensen (Sjursnes)med X-Don og John E. Johansen med Beth fra Nordreisa. Innledende runder i NM går fredag og lørdag. Søndag er finaledag.